Document ID: 32011R1344

PADOMES REGULA (ES) Nr. 1344/2011
(2011. gada 19. decembris),
ar ko atliek kopīgā muitas tarifa autonomos nodokļus konkrētiem lauksaimniecības, zvejniecības un rūpniecības produktiem un atceļ Regulu (EK) Nr. 1255/96
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Konkrētu šajā regulā noteikto lauksaimniecības, zvejniecības un rūpniecības produktu ražošana Eiropas Savienībā šobrīd ir neatbilstoša vai tā nenotiek, un tāpēc nevar tikt ievērotas Savienības izmantotāju nozaru vajadzības.
(2)
Tāpēc Savienības interesēs ir minētajiem produktiem daļēji vai pilnībā atlikt kopīgā muitas tarifa autonomo nodokļu piemērošanu.
(3)
Padomes Regula (EK) Nr. 1255/96 (1996. gada 27. jūnijs), kas uz laiku atliek kopīgā muitas tarifa autonomos nodokļus dažiem rūpniecības ražojumiem, lauksaimniecības un zvejniecības produktiem (1), ir vairākkārtīgi grozīta. Tādēļ pārredzamības labad tā būtu pilnībā jāaizstāj.
(4)
Ar regulām, kas atliek kopīgā muitas tarifa autonomos nodokļus konkrētiem rūpniecības, lauksaimniecības un zvejniecības produktiem, lielā mērā ir atjaunoti iepriekšējie pasākumi. Tāpēc, lai racionalizētu attiecīgo pasākumu īstenošanu, ir lietderīgi neierobežot šīs regulas spēkā esības laiku, jo ar Padomes regulu var pielāgot tās piemērošanas jomu un šīs regulas pielikumā iekļaut vai svītrot no tā produktus.
(5)
Ņemot vērā to pagaidu raksturu, šīs regulas pielikumā uzskaitītie atliktie nodokļi būtu sistemātiski jāpārskata, vēlākais piecus gadus pēc to piemērošanas vai atjaunošanas. Turklāt būtu jāgarantē iespēja jebkurā laikā pēc Komisijas priekšlikuma izbeigt konkrēta nodokļa atlikšanu, pamatojoties uz pārskatu, kurš veikts pēc tās pašas iniciatīvas vai pēc vienas vai vairāku dalībvalstu pieprasījuma, ja saglabāt atlikšanu vairs nav Savienības interesēs vai ņemot vērā produktu tehnisko attīstību, apstākļu izmaiņas vai ekonomiskās tendences tirgū.
(6)
Saskaņā ar proporcionalitātes principu, lai sasniegtu šīs regulas galvenos mērķus - proti, uzlabot Savienības rūpniecības nozares konkurētspēju, tādējādi ļaujot pēdējai saglabāt vai radīt darbvietas, modernizēt tās struktūras utt. - ir jāparedz un ir lietderīgi paredzēt noteikumus par kopīgā muitas tarifa autonomo nodokļu atlikšanu konkrētiem produktiem. Saskaņā ar Līguma par Eiropas Savienību 5. panta 4. punktu šajā regulā paredz vienīgi tos pasākumus, kas ir vajadzīgi minētā mērķa sasniegšanai,
IR PIEŅĒMUSI ŠO REGULU.
1. pants
Kopīgā muitas tarifa autonomie nodokļi pielikumā uzskaitītajiem lauksaimniecības, zvejniecības un rūpniecības produktiem tiek atlikti, kā norādīts pielikumā.
2. pants
1. Komisija jebkurā brīdī var pārskatīt atlikšanu attiecībā uz pielikumā uzskaitītajiem produktiem šādos gadījumos:
a)
pēc savas iniciatīvas;
b)
pēc vienas vai vairāku dalībvalstu pieprasījuma.
2. Komisija veic atlikšanas obligāto pārskatīšanu gadā, kas norādīts pielikumā.
3. Pārskatīšanā Komisijai palīdz dalībvalstu ekspertu grupa.
3. pants
Ja Komisija, pamatojoties uz 2. pantā paredzēto pārskatu, uzskata, ka atlikšana konkrētam produktam ir jāmaina vai jāizbeidz, tā iesniedz Padomei priekšlikumu attiecīgi grozīt pielikumā izklāstīto sarakstu.
4. pants
Ar šo atceļ Regulu (EK) Nr. 1255/96.
5. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2012. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 19. decembrī

Labels: 1
7
3
6
15